CELEX: 32020R1176
Language: sk
Date: 2020-08-07 00:00:00
Title: Vykonávacie nariadenie Komisie (EÚ) 2020/1176 zo 7. augusta 2020, ktorým sa mení vykonávacie nariadenie (EÚ) 2019/1387, pokiaľ ide o odklad dátumov uplatňovania určitých opatrení v súvislosti s pandémiou COVID-19 (Text s významom pre EHP)

10.8.2020   
               
               
                  SK
               
               
                  Úradný vestník Európskej únie
               
               
                  L 259/10
               
            
         VYKONÁVACIE NARIADENIE KOMISIE (EÚ) 2020/1176
         zo 7. augusta 2020,
         ktorým sa mení vykonávacie nariadenie (EÚ) 2019/1387, pokiaľ ide o odklad dátumov uplatňovania určitých opatrení v súvislosti s pandémiou COVID-19
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2018/1139 zo 4. júla 2018 o spoločných pravidlách v oblasti civilného letectva, ktorým sa zriaďuje Agentúra Európskej únie pre bezpečnosť letectva a ktorým sa menia nariadenia Európskeho parlamentu a Rady (ES) č. 2111/2005, (ES) č. 1008/2008, (EÚ) č. 996/2010, (EÚ) č. 376/2014 a smernice Európskeho parlamentu a Rady 2014/30/EÚ a 2014/53/EÚ a zrušujú nariadenia Európskeho parlamentu a Rady (ES) č. 552/2004 a (ES) č. 216/2008 a nariadenie Rady (EHS) č. 3922/91 (1), a najmä na jeho článok 31,
         keďže:
         
                     (1)
                  
                  
                     Opatrenia zavedené na obmedzenie pandémie COVID-19 výrazne obmedzujú schopnosť členských štátov a leteckého odvetvia pripraviť sa na uplatňovanie niekoľkých nedávno prijatých vykonávacích nariadení v oblasti bezpečnosti letectva.
                  
               
                     (2)
                  
                  
                     Obmedzenie pohybu, ako aj zmeny pracovných podmienok a dostupnosti zamestnancov spolu s dodatočným pracovným zaťažením, ktoré sa vyžaduje na zvládnutie závažných negatívnych dôsledkov pandémie COVID-19 pre všetky zainteresované strany, sťažujú prípravu na uplatňovanie týchto vykonávacích nariadení.
                  
               
                     (3)
                  
                  
                     Vo vykonávacom nariadení Komisie (EÚ) 2019/1387 (2) sa stanovujú nové normy na výpočet výkonnosti pristávania lietadiel, ktoré sú platné od 5. novembra 2020. Aby uplatňovanie týchto noriem nebránilo bezproblémovému obnovovaniu letov v súvislosti s oživením po pandémii COVID-19 z dôvodu dodatočných prevádzkových požiadaviek, ich uplatniteľnosť by sa preto mala odložiť s cieľom umožniť príslušným orgánom a zainteresovaným stranám pripraviť sa na ich vykonávanie.
                  
               
                     (4)
                  
                  
                     Agentúra Európskej únie pre bezpečnosť letectva Komisii potvrdila, že odklad uplatňovania ustanovení uvedených v odôvodnení 3 o určitý čas je možný bez toho, aby mal nepriaznivý vplyv na bezpečnosť letectva, pretože uvedené pravidlá obsahujú technické úľavy pre toto odvetvie, ktoré sa najlepšie vykonajú v bežnom prevádzkovom prostredí.
                  
               
                     (5)
                  
                  
                     S cieľom bezodkladne odbremeniť vnútroštátne orgány a všetky zainteresované strany počas pandémie COVID-19 a umožniť im úpravu plánovania, aby sa pripravili na odklad uplatňovania príslušných ustanovení, malo by toto nariadenie nadobudnúť účinnosť dňom nasledujúcim po jeho uverejnení v Úradnom vestníku Európskej únie.
                  
               
                     (6)
                  
                  
                     Opatrenia stanovené v tomto nariadení sú v súlade so stanoviskom výboru zriadeného podľa článku 127 nariadenia (EÚ) 2018/1139,
                  
               PRIJALA TOTO NARIADENIE:
         
            Článok 1
            V treťom odseku článku 2 vykonávacieho nariadenia (EÚ) 2019/1387 sa dátum „5. novembra 2020“ nahrádza dátumom „12. augusta 2021“.
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 7. augusta 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 212, 22.8.2018, s. 1.
         
            (2)  Vykonávacie nariadenie Komisie (EÚ) 2019/1387 z 1. augusta 2019, ktorým sa mení nariadenie (EÚ) č. 965/2012, pokiaľ ide o požiadavky na výpočty výkonnosti pristávania letúnov a normy na posudzovanie podmienok na vzletovej a pristávacej dráhe, aktualizáciu určitého bezpečnostného vybavenia a požiadaviek na lietadlá a prevádzky bez schválenia predĺženého operačného dosahu (Ú. v. EÚ L 229, 5.9.2019, s. 1).